CELEX: 62012TN0041
Language: sk
Date: 2012-01-27 00:00:00
Title: Vec T-41/12: Žaloba podaná 27. januára 2012 — LS Fashion/ÚHVT — Sucesores de Miguel Herreros (L’Wren Scott)

14.4.2012   
            
            
               SK
            
            
               Úradný vestník Európskej únie
            
            
               C 109/18
            
         Žaloba podaná 27. januára 2012 — LS Fashion/ÚHVT — Sucesores de Miguel Herreros (L’Wren Scott)
   (Vec T-41/12)
   2012/C 109/41
   Jazyk, v ktorom bola podaná žaloba: angličtina
   
      Účastníci konania
   
   
      Žalobkyňa: LS Fashion, LLC (Wilmington, Spojené štáty) (v zastúpení: R. Black a S. Davies, solicitors)
   
      Žalovaný: Úrad pre harmonizáciu vnútorného trhu (ochranné známky a vzory)
   
      Ďalší účastník konania pred odvolacím senátom: Sucesores de Miguel Herreros, SA (La Orotava, Španielsko)
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie štvrtého odvolacieho senátu Úradu pre harmonizáciu vnútorného trhu (ochranné známky a vzory) z 24. novembra 2011 vo veci R 1584/2009-4,
            
         
               —
            
            
               zrušil rozhodnutie námietkového oddelenia v rozsahu, v akom bolo vyhovené námietke,
            
         
               —
            
            
               povolil zápis ochrannej známky Spoločenstva č. 5190368 v plnom rozsahu,
            
         
               —
            
            
               zaviazal Úrad a ďalšieho účastníka konania pred odvolacím senátom na náhradu ich vlastných trov konania a trov konania žalobkyne, a to tak v konaní na Úrade, ako aj v konaní na Všeobecnom súde.
            
         
      Dôvody a hlavné tvrdenia
   
   
      Prihlasovateľ ochrannej známky Spoločenstva: žalobkyňa.
   
      Prihlasovaná ochranná známka Spoločenstva: slovná ochranná známka „L’Wren Scott“ pre výrobky patriace do tried 3, 9, 14 a 25 — prihláška ochrannej známky č. 5190368.
   
      Majiteľ ochrannej známky alebo označenia namietaných v námietkovom konaní: ďalší účastník konania pred odvolacím senátom.
   
      Namietaná ochranná známka alebo označenie: prihláška španielskej slovnej ochrannej známky č. 1164120 pre označenie „LOREN SCOTT“ pre výrobky patriace do triedy 25.
   
      Rozhodnutie námietkového oddelenia: vyhovenie námietke, pokiaľ ide o všetky napadnuté výrobky, a povolenie zápisu ochrannej známky Spoločenstva pre ostatné výrobky uvedené v prihláške.
   
      Rozhodnutie odvolacieho senátu: zamietnutie odvolania.
   
      Dôvody žaloby: porušenie článku 42 ods. 2 a 3 nariadenia Rady (ES) č. 207/2009 z 26. februára 2009 o ochrannej známke Spoločenstva (Ú. v. EÚ L 78, s. 1) a pravidla 22 ods. 2 a 3 nariadenia Komisie (ES) č. 2868/95 z 13. decembra 1995, ktorým sa vykonáva nariadenie Rady (ES) č. 40/94 o ochrannej známke Spoločenstva (Ú. v. ES L 303, s. 1; Mim. vyd. 17/001, s. 189), pretože odvolací senát nesprávne posúdil dôkazy predložené účastníkom konania, ktorý vzniesol námietku, aby preukázal riadne používanie skoršej ochrannej známky so zreteľom na podmienky stanovené príslušnými ustanoveniami a judikatúrou, vrátane dôkazov týkajúcich sa miesta, času, rozsahu a povahy používania ochrannej známky. Porušenie článku 8 ods. 1 písm. b) nariadenia č. 207/2009, lebo odvolací senát jednak nesprávne z vizuálneho, fonetického a koncepčného hľadiska posúdil podobnosť jednotlivých ochranných známok a jednak náležite nezohľadnil primeranú mieru podobnosti jednotlivých ochranných známok a nesprávne posúdil rozlišovaciu spôsobilosť ochranných známok, ako aj pravdepodobnosť zámeny.